নিজস্ব প্রতিবেদন: ব্যক্তিগত কথা বলার জন্য বার বার প্রধানমন্ত্রীর সঙ্গে দেখা করতে চাইছেন মমতা বন্দ্যোপাধ্যায়। কিন্তু দেখা করতে রাজি হচ্ছেন না নরেন্দ্র মোদী। এমনই দাবি করলেন বিজেপির রাজ্য সভাপতি দিলীপ ঘোষ।  পঞ্চায়েত ভোটে এবার বাম-কংগ্রেসকে পিছনে ফেলে প্রধান বিরোধী আসনে উঠে এসেছে বিজেপি। জঙ্গলমহলের জেলাগুলি উল্লেখযোগ্যভাবে ভাল ফল করেছে গেরুয়া শিবির। তবে জয়ী প্রার্থীরা যে বিজেপির সঙ্গে থাকতে চাইছেন না, তা ইঙ্গিতে বুঝিয়ে দিয়েছেন মমতা বন্দ্যোপাধ্যায়। বৃহস্পতিবার তিনি জানিয়েছিলেন, তৃণমূলে যোগ দিতে আগ্রহপ্রকাশ করেছেন বিজেপি ও নির্দল জয়ী প্রার্থীরা। তার প্রেক্ষিতেই দিলীপ ঘোষের পাল্টা দাবি,''উনি তো ওনার দলের লোকের সঙ্গেই সম্পর্ক রাখেন না। বিজেপির সঙ্গে কি রাখবেন! আমিও বলে দিচ্ছি, ওনার অনেক নেতা-বিধায়ক আমার সঙ্গে সম্পর্ক রাখছেন।'' দিলীপবাবুর পালটা দাবি,  প্রধানমন্ত্রীর সঙ্গে দেখা করার চেষ্টা চালিয়ে যাচ্ছেন মুখ্যমন্ত্রী। তাঁর কথায়, ''উনি নিজে প্রধানমন্ত্রীর সঙ্গে যোগাযোগ রাখছেন। ব্যক্তিগত কথা বলার জন্য একাধিকবার সময় চেয়েছেন।  বলবেন। মনের দুঃখের কথাও বলবেন। কিন্তু মোদী শুনতে রাজি হচ্ছেন না। খুব খারাপ সময় যাচ্ছে ওনার।'' তৃণমূলের তরফে এব্যাপারে কোনও প্রতিক্রিয়া মেলেনি। এদিন কর্ণাটকে ইয়েদুরাপ্পা ইস্তফা দেওয়ার পর বিজেপি বিরোধিতায় সুর চড়িয়েছেন মমতা বন্দ্যোপাধ্যায়। আরও একবার আঞ্চলিক শক্তির প্রসঙ্গও টেনেছেন।